
               REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/22-02/
Ur.br: 2196-8-01/02-22-01
Bogdanovci, 29. kolovoz 2022. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21), predsjednica vijeća Anamarija Savić Bajac predlaže ovaj:

Z A P I S N I K

sa 16. sjednice općinskog vijeća koja je održana 29.08.2022. godine sa početkom u 19,00 sati u zgradi Općine Bogdanovci.

NAZOČNI VIJEĆNICI:
Gelo Marijan, Andrija Krizmanić, Zvonimir Mudri, Tin Ivić, Mario Pavlović, Boris Grbić, Anamarija Savić Bajac, Dalibor Katić, Mirko Hardi, Zvonko Kostelnik

ODSUTNI VIJEĆNICI:

NAZOČNE SLUŽBENE OSOBE:
Maja Župan, Darko Ruskaj, Marijan Marić, Jaroslav Međeši

GOSTI:  Tomislav Keteleš, Olesja Raguž, Željko Ergović


Predsjednica općinskog vijeća pozdravila je sve prisutne, te predlaže sljedeći dnevni red:

1. Usvajanje zapisnika s protekle sjednice općinskog vijeća Općine Bogdanovci
2. Prijedlog Odluke o izboru Mandatnog povjerenstva
3. Prijedlog Odluke o izboru Odbora za izbor i imenovanje
4. Prijedlog Odluke o izboru Odbora za Statut i Poslovnik
5. Prijedlog Odluke o izboru Odbora za proračun i financije
6. Prijedlog Odluke o izboru Odbora za gospodarstvo i poljoprivredu
7. Prijedlog Odluke o komunalnim djelatnostima na području Općine Bogdanovci
8. Prijedlog Odluke o izmjenama i dopunama Odluke o komunalnom redu
9. Različito

Dnevni red usvojen je JEDNOGLASNO.

Točka 1.
Predsjednica općinskog vijeća dala je zapisnik s 15. sjednice Općinskog vijeća na raspravu.
Gosp. Gelo osvrće se na točku 3., vezano za izbor prvog podpredsjednika, gdje je omjer glasova bio 5 ZA, 3 PROTIV i 2 SUZDRŽANA. Smatra da se sukladno članku 79. Poslovnika o radu općinskog vijeća izbor podpredsjednika mora izglasati za većinom vijećnika, a to je u ovom slučaju 6. 
Pročelnik pojašnjava kako je zatraženo mišljene nadzora, točnije Vukovarsko-srijemske županije po tom pitanju, međutim još nam nije stiglo očitovanje. Čim se županija očituje, ja ću očitovanje proslijediti predsjednici vijeća, te ćemo postupiti sukladno njihovom očitovanju. Moja pretpostavka je da će se Odluka poništiti i da će se ići na ponovo glasanje, navodi gosp. Ruskaj.
Gosp. Pavlović govori kako je ranije upitao da li je potrebno 6 glasova ZA većinu i za koaliciju, rečeno je da nije i šta sad? Da li su onda sve Odluke legalno, da li je ovo vijeće legalno? Navodi kako su to osnovne stvari koje bi se trebale znati na sjednicama vijeća. 
Gosp. Ruskaj navodi kako ne vidi u zapisniku da je gosp. Pavlović postavljao takav upit. 
Gosp. Katić postavlja upit da li je ova sjednica legalna, odnosno utječe li ta sporna odluka na daljnji tijek ove sjednice?
Gosp. Ruskaj odgovara da ne utječe. Odluka o izboru podpredsjednika je objavljena u Službenom vjesniku VSŽ, te poslana na nadzor, ukoliko nadzor utvrdi nepravilnosti u donošenju odluke donijet će se odluka o poništenju, te će se ponovo glasati za izbor prvo podpredsjednika. 
Gosp. Krizmanić navodi kako je on ovdje nebitan, niti je opterećen funkcijom, da je pristao na neke stvari vjerojatno bi sada on bio predsjednik vijeća, međutim ako će se svaka sjednica ovako odvijati, da se mora razmišljati da li će se imati većina i da li će se odluke moći usvajati, mi smo spremni napustiti sjednicu i neka se vijeće raspusti. Ako nam je cilj dobrobit općine i pripajanje naše Općine Gradu Vukovaru, onda se trebamo svi trgnuti i raditi normalno.
Gosp. Pavlović proziva gosp. Ruskaja kako je dijelio poljoprivredno zemljište za vrijeme radnog vremena, kada nije bio prisutan niti jedan član povjerenstva. Navodi kako je već ranije upozorio bivšeg predsjednika vijeća da provjeri da li je to po zakonu.
Predsjednica vijeća govori gosp. Pavloviću kako to sad nije točka dnevnog reda, međutim gosp. Grbić zahtjeva da se sada do kraja sve ispriča, jer očito nisu svi upoznati s iznesenim.
Gosp. Grbić postavlja upit gosp. Pavloviću što ako to nije istina, ako se njegove optužbe pokažu kao neistine, što će onda biti?! Također, gosp. Grbić navodi kako je svaki vijećnik dobio CD sa svom potrebnom dokumentacijom, te ukoliko nekom ponuditelju nije nešto jasno, svaki vijećnik mu može pojasniti odabir najpovoljnijeg ponuditelja za svaku česticu, a ne širiti dezinformacije. 
Gosp. Pavlović navodi kako je gosp. Ruskaj sam to rekao na prošloj sjednici i da je uvedeno u zapisnik. 
Gosp. Gelo ne vidi što je sporno u tome, ako je povjerenstvo donijelo odluku o najpovoljnijem ponuditelju, te se dogovorilo da se sutradan zove odabranog ponuditelja da potpiše izjavu o prihvaćanju ili odbijanju čestica, a sve u cilju što bržeg rješavanja i donošenja prijedloga odluke za vijeće.
A što se tiče gosp. Krizmanića, samo sam htio ukazati na možebitan problem ukoliko nismo poštovali Poslovnik pri donošenju navedene odluke i da se ispravi greška ukoliko je greška. Isto tako na prijašnjim sjednicama gosp. Krizmanić nije uvijek podržao sve Odluke pa ga nitko nije prozivao za to, svako ima pravo na svoje mišljenje. 
Nakon rasprave, predsjednica vijeća daje zapisnik na glasanje, te je isti usvojen sa 9 glasova ZA i 1 glasom PROTIV.

Točka 2.
Predsjednica gđa. Savić Bajac navodi kako su stigla dva prijedloga za izbor Mandatnog povjerenstva i to:
1. PRIJEDLOG
1. Anamarija Savić Bajac - predsjednik
2. Zvonimir Mudri – član
3. Zvonko Kostelnik – član

2. PRIJEDLOG
1. Mirko Hardi – predsjednik
2. Zvonko Kostelnik – član
3. Boris Grbić – član

Gđa. Savić Bajac daje 1. PRIJEDLOG na glasanje
ZA 5 glasova
PROTIV 2 glasa
SUZDRŽANA 3 glasa


Također se daje na glasanje i 2. PRIJEDLOG:
ZA 4 glasa
PROTIV 5 glasova
SUZDRŽAN 1 glas

Nakon glasanja odvija se rasprava da li je prijedlog br. 1 izglasan ili ne, s obzirom na raspravu u prethodnoj točci i nedoumici oko dovoljnog potreba glasova za donošenje odluka.
Gosp. Gelo smatra da za sve odluke mora biti većina vijećnika ZA, što znači ukoliko je nazočno svih 10 vijećnika, za da bi se odluka usvojila 6 vijećnika mora biti ZA, a ukoliko ne nazočno 6 vijećnika, za mora biti 4 vijećnika da bi odluka bila usvojena. 
Gosp. Katić citira čl. 79. Poslovnika i navodi kako nigdje ne stoji da je za izglasavanje odbora potreba većina vijećnika.
Nakon rasprave, predsjednica vijeća predlaže da se sjednica prekine, da se provjere sve zakonske osnove za izglasavanje točka, te da se sjednica ponovo održi za tjedan dana.
Gosp. Grbić postavlja upit što je s točkama 7. i 8., a koje se sukladno naputku revizije moraju usvojiti do 01.09.2022. godine, a rekli ste da će biti usvojene na ovoj sjednici kako bi se predsjednica bolje upoznala sa navedenim točkama.
Gosp. Katić govori kako svaka čast gosp. Grbiću, međutim da je žalosno da srpska nacionalna manjina donosi Odluke na vijeću. 
Gosp. Grbić odgovara kako se iznenadio izjavom gosp. Katića, te navodi kako je on kao i svi nazočni vijećnici izabran od strane naroda i ne vidi potrebe za ovakvim izjavama. Te postavlja upit da li je svojim djelovanjem do sada ikada radio protiv dobrobiti Općine Bogdanovci?! Danas je prozvan pripadnik srpske nacionalne manjine, a sutra to može biti pripadnik rusinske, ukrajinske ili neke druge nacionalne manjine, navodi gosp. Grbić.

Predsjednica općinskog vijeća prekida sjednicu u 19:42 sati.




Zapisničar						Predsjednica općinskog vijeća
Maja Župan						Anamarija Savić Bajac, bacc.admin.publ.

